E L Ő T E R J E S Z T É S

**Szombathely Megyei Jogú Város közgyűlése Oktatási és Szociális Bizottsága**

**2018. április 24-i ülésére**

**Javaslat az Önkormányzati nyári napközis tábor megszervezésére**

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 41. § (1) A gyermekek napközbeni ellátásaként az életkornak megfelelő nappali felügyeletet, gondozást, nevelést, foglalkoztatást és étkeztetést kell megszervezni azon gyermekek számára, akiknek szülei, törvényes képviselői munkavégzésük, munka-erőpiaci részvételt elősegítő programban, képzésben való részvételük, nappali rendszerű iskolai oktatásban, a nappali oktatás munkarendje szerint szervezett felnőttoktatásban, felsőoktatási intézményben nappali képzésben való részvételük, betegségük vagy egyéb ok miatt napközbeni ellátásukról nem tudnak gondoskodni. A napközbeni ellátás keretében biztosított szolgáltatások időtartama lehetőleg a szülő munkarendjéhez igazodik.

A Gvt. 41. § (2) bekezdése szerint a gyermekek napközbeni ellátását különösen az olyan gyermek számára kell biztosítani,

a) akinek fejlődése érdekében állandó napközbeni ellátásra van szüksége,

b) akit egyedülálló vagy időskorú személy nevel,

c) akinek a szülője, gondozója szociális helyzete miatt az ellátásról nem tud gondoskodni.

Szombathely Megyei Jogú Város Közgyűlése az önkormányzat 2018. évi költségvetéséről szóló 3/2018. (II. 21.) rendelete 8. mellékletében az Oktatási ágazat kiadásai „Önkormányzati napközis tábor megszervezése” tételsoron 5.000.000,- Ft-ot biztosított a tábor megszervezéséhez és lebonyolításához.

Az Önkormányzat a nyári napközis tábor megszervezését a Szombathelyi Tankerületi Központ segítségével látja el. A tábor 2018. június 18-től (hétfő) augusztus 17-ig (péntek) kerül megrendezésre.

A napközis tábor megszervezésével kapcsolatosan **az Önkormányzat** a Polgármesteri Hivatal **Köznevelési, Ifjúsági és Sport Iroda** munkatársai a Köznevelési GAMESZ közreműködésével a következőket vállalja:

* A napközis tábor vezetőjével és a napközis tábor vezetője által javasolt pedagógusokkal, illetve szociális munkásokkal megállapodást köt, gondoskodik a részükre járó juttatások kifizetéséről. (20 tanulónként legalább 1 fő pedagógus vagy szociális felügyelő biztosítása a tanulók felügyeletére)
* Felkéri a Védőnői Szolgálatot, hogy a tábor idejére a védőnői ellátás biztosítsa.
* Bejelenti a 12/1991. (V. 18.) NM rendelet 2. § szerint a tábor helye szerint illetékes megyei kormányhivatal népegészségügyi feladatkörében eljáró járási hivatalánál a tábor működését.
* A rendelkezésre bocsátott keretösszeg mértékéig a GAMESZ közreműködésével biztosítja a tábor működéséhez szükséges eszközöket, és költségeket.
* Gondoskodik a tanulók napi 3-szori étkeztetésének biztosításáról az Önkormányzat Közgyűlése által meghatározott élelmezési nyersanyagköltség és a rezsi díj figyelembe vételével.
* Gondoskodik a tanulók étkezési térítési díjának beszedéséről, nyilvántartja a lemondásokat, étkezéseket. Az 1. és 2. turnusra vonatkozóan a GAMESZ iskolai gazdasági ügyintézői az étkezési díjakat a nevelési-oktatási intézményekben szedik be, a 3. turnustól kezdődően a térítési díjat a Köznevelési GAMESZ által megbízott gazdasági ügyintéző szedi be a tábor helyszínén.
* Vezeti az alábbi dokumentumokat:
* hetenkénti névsor napi bontásban az étkező tanulókról, tanulói lista az étkezési kedvezményekről,
* nyilvántartás a tábor lebonyolításához vásárolt eszközökről, felmerült kiadásokról (dátum, számlaszám, megnevezés, összeg).

A nyári napközis tábor lebonyolításával kapcsolatosan a **Szombathelyi Tankerületi Központ** az alábbiak szerint nyújt segítséget:

* Az Aranyhíd Nevelési-Oktatási Integrációs Központ Egységes Gyógypedagógiai Konduktív Pedagógiai Módszertani Intézmény, Óvoda, Általános Iskola és Szakiskola(9700 Szombathely, Dózsa György u. 6.) biztosítja a tábor helyszínét, és gondoskodik a működtetés feltételeiről (nyitva tartás, takarítás, helyiség biztosítása az étkezési díjak beszedéséhez).
* A tábor nyitva tartását a június 18. és augusztus 17. közötti időszakban, munkanapokon naponta reggel 7.30 óra és 16.30 óra közötti időtartamban biztosítja.
* A Köznevelési, Sport és Ifjúsági Iroda tájékoztató anyagai segítségével tájékoztatja a szülőket, tanulókat az állami fenntartású iskolákban az intézményeken keresztül a táborozás feltételeiről (helyszínről, a turnusok idejéről, a jelentkezés módjáról, az igénybe vehető szolgáltatásokról, az első két hét étkezésének befizetéséről, az egészségügyi szülői nyilatkozatról).
* A Köznevelési, Sport és Ifjúsági Iroda által elektronikus formában rendelkezésre bocsátott táblázatok segítségével felméri az előzetes szülői igényeket, és azt továbbítja 2018. június 5. napjáig a Köznevelési, Sport és Ifjúsági Irodának.
* Segítséget nyújt a táborvezető, és felügyeletet biztosító pedagógusok személyének kiválasztásában.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2018. április „ ”

**/: Koczka Tibor :/**

**HATÁROZATI JAVASLAT**

**..../2018. (IV. 24.) OSZB. sz. határozat**

1. Szombathely Megyei Jogú Város Közgyűlésének Oktatási és Szociális Bizottsága a „Javaslat az Önkormányzati nyári napközis tábor megszervezésére” című előterjesztést megtárgyalta, és a 2018. évi nyári napközis tábor megszervezését az előterjesztés szerint támogatja.
2. A Bizottság egyetért azzal, hogy a 2018. évi Önkormányzati napközis tábor az Aranyhíd Nevelési-Oktatási Integrációs Központ Egységes Gyógypedagógiai Konduktív Pedagógiai Módszertani Intézmény, Óvoda, Általános Iskola és Szakiskolában kerüljön megszervezésre. Felkéri a polgármestert, hogy a nyári napközis tábor megszervezéséhez szükséges intézkedéseket tegye meg.
3. Az Oktatási és Szociális Bizottság, Szombathely Megyei Jogú Önkormányzatának Szervezeti és Működési Szabályzatáról szóló 34/2014.(XI.3.) önkormányzati rendelet 52.§ (2) bekezdés 1. pontjában foglaltak alapján felkéri polgármestert, hogy a tábor megszervezésére biztosított összeg Szombathelyi Köznevelési GAMESZ részére történő átcsoportosításáról intézkedjen.

**Felelős: Dr. Puskás Tivadar polgármester**

**Rettegi Attila, a bizottság elnöke**

**(dr. Bencsics Enikő, az Egészségügyi és Közszolgálati Osztály vezetője**

**Kovács Balázs, a Köznevelési, Sport és Ifjúsági Iroda vezetője**

**Stéger Gábor, a Közgazdasági és Adó Osztály vezetője**

**Imréné Erényi Katalin a Szombathelyi Köznevelési GAMESZ igazgatója)**

**Határidő: azonnal, illetve 2018. szeptember 30.**